**OBRAZLOŽENJE**

U sada važećem Pravilniku o uređajima, opremi i sustavima za pogon motornih vozila plinom ugradnja plinskih sustava je dozvoljena za motore razine EURO 5 na više. S obzirom da je razina emisija štetnih tvari u zrak ista za motore sa standardima EURO 4, 5 i 6 ( 1,0 g/km) nije opravdano da je ugradnja plinskih sustava obvezna samo na motore EURO 5 i EURO 6 standarda, jer je ista razina zagađenja i na jednim i drugim motorima. Ugradnjom plinskih sustava na oba se tipa motora (EURO 4 i 5) emisije CO2 smanjuju za istu količinu.

Prema podacima Centra za vozila Hrvatske kao ovlaštene organizacije, i Ministarstva unutarnjih poslova, na cestama u Republici Hrvatskoj je 398.647 motornih vozila s motorima EURO 4 kategorije, od čega je više od 56 % benzinskih motora koji jednako zagađuju zrak kao i motori s EURO 5 motorima.

Republika Hrvatska je u odnosu na starost motornih vozila (samim tim i EURO normama) u samom vrhu Europske Unije, pa tako uz gotovo 400.000 vozila EURO 4 norme, postoji još 359.504 motornih vozila u normi EURO 3 (koeficijent izračuna CO je 2,3 g/km) i više od 296.000 motornih vozila u normi EURO 2 ( 2,3 g/km). S obzirom na ovako utvrđeno činjenično stanje ocijenjeno je nužnim izmijeniti navedeni Pravilnik uz "spuštanje" mogućnosti ugradnje sustava za plin i u motore razine norme EURO 4.

Pored navedenog izmjenom Pravilnika postiže se smanjivanje ilegalne ugradnje plinskih uređaja u trećim državama u kojima se u pravilu ugrađuju plinski uređaji i oprema u motore EURO 4 norme.